༈། །ས་བཅུ་པའི་གཟུངས་ནི། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། ། ༡ཨོཾ། ཨོཾ་བྷུ༢ཿཨོཾ་པདྨེ༣། ཨོཾ་༤པདྨ་ཧྲཱིཿཨོཾ་པདྨ་༥བྷུ་ཛྲེ། ཨོཾ་པདྨ་ཨ་༦ཝ་ལོ་ཀི་ཏེ། ཨོཾ་པདྨ་༧ཛྭ་ལ་ཧཱུྃ་དྷྲྀཀ། ཨོཾ་ཨ་མོ་གྷ་མེ་ཎི་པདྨེ། ཨོཾ་པདྨོ་ལོ་ཙ་ནེ་ཧུ་༩རུ་ཧཱུྃ། ཨོཾ་པདྨོཥྞི་ཥ་བི་མ་༡༠ལེ་ཧཱུྃ་ཕཊ། ས་བཅུ་པའི་གཟུངས་རྫོགས་སོ། ། འདི་སྟོང་ཕྲག་བཟླས་པས་ས་སོ་སོ་ཐོབ་པའི་ཐུན་མོང་མ་ཡིན་པའི་རྒྱུར་འགྱུར་བའོ། ། ཞེས་སོ། ། ༈། །ན་མོ་རཏྣ་ཏྲ་ཡཱ་ཡ། ཏདྱ་ཐཱ། ཨོཾ་ཨ་ཎེ་མ་ཧཱ་ར་ཎེ། ཨ་ཁེ་མུ་ཁེ་མུ་ཁེ། ས་མནྟ་མུ་ཁེ། སཽ་མེ་ས། སཽརྱཱ་ར་མེ། སཽ་ཏི་ཡུ་ག་མེ། ནི་རུཀྟེ། ནི་རུཀྟེ། པྲ་བྷེ། ཧི་ལི་ཧི་ལི། ཀལྤ་ཀལྤ། སི་སཱ་རེ། སཱ་ར་བ་ཏི། ཧི་ལེ་ཧི་ལེ། ཧི་ལེ་ཧི་ལེ། ཧི་ལེ་ཧི་ལེ། ཧི་ལེ་ཧི་ལེ། ཧི་ཧི་ལེ། མ་ཧཱ་ཧི་ཧི་ལེ། ཧི་ལེ་ཏུཎྜེ། ཙཎྜེ་ཙ་བ་ཎེ། ཙ་ར་ཙ་ར་ཎི། ཨ་ཙ་ལེ། མ་ཙ་ལེ། ཨ་ནནྟེ། ཨ་ནནྟ་མུ་ཁེ། ཨ་ནངྒ་ཏེ། ཨ་ར་ཎེ། ནིརྨ་མ་ཌེ། ནིཪྺ་པ་ནི། ནིརྦརྟ་ནི། ནི་དྷཱ་ན་ཏེ། དྷརྨ་དྷཱ་རེ། ནི་ཧཱ་རེ། ནི་ཧཱ་ར། བི་མ་ལེ། བི་ཤོ་དྷ་ནེ། ཤཱི་ལ་བི་ཤོ་དྷ་ནི། པྲ་ཀྲྀ་ཏི་དཱི་པ་ནེ། བྷ་བ་ནི་བྷ་བ། བི་བྷཱ་བ་ནེ། ཨ་སངྒེ་ཨ་སངྒེ། བི་ཧཱ་རེ། དྷ་མེ་ཤ་མེ། བི་མ་ལེ། བི་མ་ལ་པྲ་བྷེ། སཾ་ཀཪྵཱ་ཎི། དྷི་རི་དྷི་དྷི་རེ། མ་ཧཱ་དྷི་དྷི་རེ། ཡ་ཤོ་ཡ་ཤོ་བ་ཏི། ཙ་ལེ་ཨ་ཙ་ལེ། མ་ཙ་ལེ། སྃ་ཙ་ལེ། ཏྲཱི་དྷ་སནྡྷི། སུ་སྠི་རེ། ཨ་སངྒེ། ཨ་སངྒེ་བི་ཧཱ་རེ། ཨ་སངྒ་ནི་ར་ཧཱ་རེ། ནི་ཧཱ་ར། བི་མ་ལེ། ནི་ཧཱ་ར། བི་ཤོ་དྷ་ནེ། ཏྲི་དྷཱ་སོ་མེ། སྠི་ར་སྠི་མེ། སྠཱི་མ་བ་ཏི། མ་ཧཱ་པྲ་བྷེ། ས་མནྟ་པྲ་བྷེ། བི་མ་ལ་པྲ་བྷེ། བི་པཱུ་ལ་རསྨི། སཾ་བྷ་ཝེ། ས་མནྟ་མུ་ཁེ། སརྦ་ཏྲ་ཨ་ནུ་ག་ཏེ། ཨཱ་ནཱ་ཚེདྱ་པྲ་ཏི་བྷ་ནེ། དྷཱ་ར་ཎཱི་ནི་དྷཱ་ནི། དྷརྨཱ་ནི་དྷཱ་ནི་གོ་ཏྲེ། ས་མནྟ་བྷ་དྲེ། སརྦ་ཏ་ཐཱ་ག་ཏ་ཨ་དྷིཥྛཱ་ན་ཨ་དྷིཥྛི་ཏེ་སྭཱ་ཧཱ། འདི་བྲིས་པ་དང་སྒྲོགས་པས་པོ་ཏ་ལའི་སྒོ་འབྱེད། སྒོ་མཐའ་ཡས་པའི་གཟུངས་སོ། ། དེ་རྣམས་ནི་གྲངས་བསྙེན་ཡིན་ལ། གསུམ་པ་ཕན་ཡོན་ནི། ཞལ་བཅུ་གཅིག་པའི་གཟུངས་ལས། གཟུངས་འདི་ལན་གཅིག་བཟླས་པས་ཀྱང་། ཉན་ཐོས་ཀྱི་རྩ་བའི་ལྟུང་བ་བཞི་པོ་དག་ཀྱང་བྱང་བར་འགྱུར་ལ། མཚམས་མ་མཆིས་པ་ལྔ་པོ་དག་ཀྱང་མ་ལུས་པར་འབྱང་བར་འགྱུར་ན། ཇི་སྐད་བཤད་པ་བཞིན་དུ་ནན་ཏན་བགྱིད་ན་ལྟ་སྨོས་ཀྱང་ཅི་འཚལ། དེ་དག་གིས་ནི་སངས་རྒྱས་བྱེ་བ་ཁྲག་ཁྲིག་འབུམ་ཕྲག་དུ་མ་ལ་དགེ་བའི་རྩ་བ་བསྐྱེད་པར་འགྱུར་བ་ལགས་ན། བཟླས་བརྗོད་བགྱིས་པ་དང་། བསྒྲུབས་པས་ལྟ་སྨོས་ཀྱང་ཅི་དགོས་ཏེ། བསམ་པ་ཐམས་ཅད་ཡིད་བཞིན་དུ་རྫོགས་པར་བགྱིའོ་ཞེས་གསུངས་པ་དང་། སྨྱུང་གནས་ལན་གཅིག་གིས་ཀྱང་བསྐལ་པ་བཞི་ཁྲིར་འཁོར་བ་ཕྱིར་བསྙིལ་བར་འགྱུར་ཏེ། གཟུངས་དེ་ཉིད་ལས། སུ་ཞིག་བདག་གི་སླད་དུ། ཚེས་བཅུ་བཞིའམ། བཅོ་ལྔ་སྨྱུང་བར་གནས་པར་བགྱིས་ན། དེས་བསྐལ་པ་བཞི་ཁྲིའི་འཁོར་བ་ཕྱིར་བསྙིལ་བར་འགྱུར་བ་ལགས། བཅོམ་ལྡན་འདས་བདག་གི་མིང་འཛིན་པ་ནི་དོན་ཆེ་སྟེ། སངས་རྒྱས་བྱེ་བ་ཕྲག་འབུམ་གྱི་བས་ཀྱང་ལྷག་ལགས་སོ། ། ཞེས་གསུངས་པ་དང་། གཞན་ཡང་ལུང་ལས་སྐྱེ་བ་དམན་པ་བུད་མེད་ཀྱིས་ཀྱང་སྨྱུང་བར་གནས་པ་ལན་གཅིག་བྱས་པ་ན། ཤི་འཕོས་ན་བྱང་ཆུབ་སེམས་དཔའ་སྐྱེས་པའི་ལུས་ཅན་ཐོབ་ནས་འཁོར་བ་ལ་རྒྱབ་ཀྱིས་ཕྱོགས་པར་འགྱུར་བ་དང་། དུད་འགྲོ་ཕོ་འཆི་བའི་ཚེ་གཟུངས་འདི་ལན་གཅིག་བཟླས་ནས་རྣ་བར་བཏབ་ན་ངེས་པར་བདེ་བ་ཅན་དུ་སྐྱེ་བ་དང་། དུད་འགྲོ་མོ་འཆི་བའི་ཚེ་གཟུངས་འདི་རྣ་བར་བཏབ་ན། མིའི་འཇིག་རྟེན་དུ་སྐྱེ་བའི་ལུས་བླངས་ནས། བྱང་ཆུབ་ཀྱི་སེམས་ཀྱི་བག་ཆགས་འཇོག་པར་གསུངས་ལ། དེ་བཞིན་དུ་ལུས་སྨྱུང་བར་གནས་པས་ལུས་ཀྱི་སྒྲིབ་པ་འདག། ངག་སྨྲ་བ་བཅད་པས་ངག་གི་སྒྲིབ་པ་འདག། གཟུངས་ཡིད་ཀྱིས་བཟླས་པས་ཡིད་ཀྱི་སྒྲིབ་པ་འདག། དེས་ན་འདི་ལྟ་བུའི་ཆོས་ཉམས་སུ་ལེན་པ་ལ་བརྩོན་པར་བྱ་ཞིང་། དལ་འབྱོར་ཐོབ་པ་དོན་ཡོད་པར་བྱ་བར་འདོད་ན། བླ་མ་མཚན་ཉིད་དང་ལྡན་པ་ལ། འདིའི་རྗེས་གནང་རྣམ་པར་དག་པ་ཞུས་ནས་སྒོམ་བཟླས་ཚུལ་བཞིན་དུ་བྱ་སྟེ། ཉིན་རེ་བཞིན་གཟུངས་བརྒྱ་རྩ་རེ་མ་ཆག་པར་བརྗོད་ན། ཕན་ཡོན་བསམ་གྱིས་མི་ཁྱབ་སྟེ། གཟུངས་དེ་ཉིད་ལས། ནངས་པར་ལངས་ནས་བརྒྱ་རྩ་བརྒྱད་བཏོན་ན། ཚེ་འདི་ཉིད་ལ་ཡོན་ཏན་བཅུ་ཡོངས་སུ་འཛིན་པར་འགྱུར་ཏེ། བཅུ་གང་ཞེ་ན། རྟག་པར་ལུས་ལ་བྲོ་ནད་མ་མཆིས་པར་འགྱུར་བ་དང་། དེ་བཞིན་གཤེགས་པ་ཐམས་ཅད་ཀྱིས་ཡོངས་སུ་གཟུང་བར་འགྱུར་བ་དང་། དེས་བསྒྲིམ་མི་འཚལ་བར་ནོར་དང་འབྲུ་དང་དབྱིག་རྣམས་རྙེད་པར་འགྱུར་བ་དང་། དགྲ་ཐམས་ཅད་ཁུགས་ཤིང་ཐུལ་བར་འགྱུར་བ་དང་། རྒྱལ་པོའི་ཚོགས་རྣམས་གསོང་པོར་སྨྲ་བར་སེམས་པར་འགྱུར་བ་དང་། ལུས་ལ་དུག་གིས་མི་ཚུགས་པ་དང་། དབྱིག་དུག་གིས་མི་ཚུགས་པ་དང་། རིམས་ཀྱིས་མི་ཚུགས་པར་འགྱུར་བ་དང་། མཚོན་ཆས་མི་ཚུགས་པར་འགྱུར་བ་དང་། ཆབ་ཀྱིས་འགུམ་པའི་དུས་བགྱིད་པར་མི་འགྱུར་བ་དང་། ཞུགས་ཀྱིས་འགུམ་པའི་དུས་བགྱིད་པར་མི་འགྱུར་བ་དང་། དུས་མ་ལགས་པས་འགུམ་པའི་དུས་བགྱིད་པར་མི་འགྱུར་བ་ལགས་སོ། ། གཞན་ཡང་ཡོན་ཏན་བཞི་ཡོངས་སུ་འཛིན་པར་འགྱུར་ཏེ། དེའང་འགུམ་པའི་ཚེ་དེ་བཞིན་གཤེགས་པ་མཐོང་བར་འགྱུར་བ་དང་། ངན་སོང་རྣམས་སུ་སྐྱེ་བར་མི་འགྱུར་བ་དང་། ཡ་ང་བ་མ་སྤངས་པར་འགུམ་པའི་དུས་བགྱིད་པར་མི་འགྱུར་བ་དང་། འདི་ནས་ཤི་འཕོས་ནས་ཀྱང་འཇིག་རྟེན་གྱི་ཁམས་བདེ་བ་ཅན་དུ་སྐྱེ་བར་འགྱུར་བ་ལགས་སོ། ། ཞེས་སྤྱན་རས་གཟིགས་ཉིད་ཀྱིས་གསུངས་སོ། ། གཞན་ཡང་སྨྱུང་བར་གནས་པར་བྱེད་པའི་སྦྱིན་བདག་བྱས་ཏེ། སྨྱུང་གནས་ཀྱི་ལས་བྱེད་པ་རྣམས་ཀྱང་བསོད་ནམས་ཤིན་ཏུ་ཆེ་སྟེ། སྨྱུང་གནས་བྱས་པའི་ནངས་པར་སྔ་དྲོ་དེ་ལ་བཤོས་དྲངས་ན། ས་བརྒྱད་པ་ལ་གནས་པའི་བྱང་ཆུབ་སེམས་དཔའ་ལ་དྲངས་པ་དང་བསོད་ནམས་མཉམ་པ་དང་། གསོ་སྦྱོང་བླངས་པ་ཙམ་ལ་དྲངས་ན་དགྲ་བཅོམ་པ་ལ་དྲངས་པ་དང་བསོད་ནམས་མཉམ་པས། དེས་ན་སྦྱིན་པའི་བདག་པོ་དེ་ཡང་ངན་སོང་དུ་མི་སྐྱེ་ཞིང་བྱང་ཆུབ་ཀྱི་སེམས་དང་ལྡན་པར་འགྱུར་བ་དང་། སྐྱེ་བ་ཐམས་ཅད་དུ་མི་ཟད་པའི་གཏེར་དང་ཕྲད་ཅིང་། སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་གསུངས་ལ། དེ་དང་མཐུན་པར་བྱང་ཆུབ་སེམས་དཔའ་ཆུ་བཟང་པ་ཆེན་པོའི་ཞལ་ཆེམས་ལས་ཀྱང་། ང་རང་གི་བརྒྱགས་ལྷག་མ་གང་འདུག་རྣམས་དགེ་རྩ་གཞན་བྱ་མི་དགོས་ཀྱི་སྨྱུང་གནས་ལ་འཚོགས་པའི་མི་རྣམས་ལ་འབྱོར་ན་གདན་ནོན་རེ་གྱིས། དེ་མ་འབྱོར་ན་ཐུག་པ་རེ་དྲོངས། དེ་ཡང་མ་འབྱོར་ན་ཚ་དང་འོ་མ་རེ་ཐོབ། དེ་ཡང་མ་འབྱོར་ན་མེ་ཤིང་གི་ཀ་རུ་མ་རེ་གྱིས། འཕགས་པས་ང་ལ་མངོན་སུམ་དུ་ལུང་བསྟན་པ་ཡིན་གྱིས་བསོད་ནམས་དཔག་ཏུ་མེད་པ་ཡོད་གསུངས། འཕགས་པ་ཁོང་རྫུན་མི་གསུང་གིམིའི་ཟེར་ལོ་ཡིན་ལོ་ལ་མ་ཉན། ང་རང་ལ་དགེ་རྩ་གཞན་མི་དགོས་ཀྱི། མ་ཇོ་ཆོས་སྐྱིད་ཀྱིས་སྨྱུང་གནས་པ་རྣམས་ལ་གདན་ནོན་མང་དུ་བྱས་པས། མོ་ཤི་བའི་དུས་དུར་ཁྲོད་དུ་རུས་པ་བསྐྱལ་བས། བྱ་རོག་གིས་རུས་པ་ཁྱེར་བྱུང་བ་རིང་བསྲེལ་དུ་སོང་བ་འདི་མཐོང་ངམ་གསུངས་སོ། ། དེ་ལ་སོགས་པ་ཕན་ཡོན་བསམ་གྱིས་མི་ཁྱབ། དེས་ན་སངས་རྒྱས་ཀྱིས་གསུངས་པའི་ཆོས་ལ་མི་ཟབ་པ་ཅུང་ཟད་མེད་ཅིང་། གསང་སྔགས་བླ་མེད་ཀྱི་ལམ་ནི་ཆེས་ཟབ་ནའང་། ཉམས་སུ་ལེན་པའི་གང་ཟག་དབང་པོ་རྣོན་པོ་འཁོར་བ་ལས་བློ་ལོག་པ། ལས་རྒྱུ་འབྲས་ལ་ཕྲ་ཞིང་ཕྲ་བ་ནས་འཛེམ་པ། སེམས་ཅན་ཐམས་ཅད་དྲིན་ཅན་གྱི་ཕ་མར་ཤེས་ནས་དེའི་ཆེད་དུ་རྡོ་རྗེ་འཆང་གི་གོ་འཕང་ཐོབ་པ་ལ་ཆེས་རིངས་པའི་གང་ཟག་ལ་རྣལ་འབྱོར་བླ་མེད་ཀྱི་ལམ་སྟོན་པ་ཡིན་ལ། དེ་ལས་གཞན་པ་ལ་ཉེས་པར་འགྱུར་དོགས་ཀྱང་ཡོད་མོད། ཆོས་འདི་ནི་གང་ཟག་དབང་པོ་རབ་འབྲིང་ཐ་གསུམ་གྱིས་ཉམས་སུ་བླངས་པས་ཕན་ཡོན་ཆེན་པོ་དང་ལྡན་པ་ཞིག་སྟེ། བྱང་ཆུབ་སེམས་དཔའ་ཟླ་བ་རྒྱལ་མཚན་གྱི་ཞལ་ནས། དམ་པའི་ཆོས་འདི་ནི་མཐོང་བ་དང་། ཐོས་པ་དང་། རེག་པ་དང་། སྒོར་ཞུགས་པ་ཐམས་ཅད་ངན་སོང་ལས་གྲོལ་བའི་རྒྱུ་བྱེད་པར་འདུག། ཕྱག་སྟོང་སྤྱན་སྟོང་གི་སྒྲུབ་ཐབས་འདི་ནི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་སྒྲུབ་ཐབས་ཡིན་པས། ཐམས་ཅད་ཀྱིས་འདི་ལ་བསླབ་པར་བྱའོ་ཞེས་གསུངས་པས། སྙིང་རྗེ་ཆེན་པོས་ཀུན་ནས་བླངས་ཏེ་སེམས་ཅན་ཐམས་ཅད་ལ་ཆོས་འདི་སྟོན་གང་ཐུབ་བྱ་སྟེ། དེ་ཡང་འདིའི་གྲངས་བསྙེན་དང་། སྒྲུབ་བསྙེན་ཚད་དུ་འཁྱོལ་བའི་གང་ཟག་གིས་ཆོས་འདི་གཞན་ལ་བསྟན་ན་ཕན་ཡོན་བསམ་གྱིས་མི་ཁྱབ་པ་ཞིག་སྟེ། བསྙེན་པ་འཁྱོལ་བ་ཙམ་གྱིས། མི་དེ་རི་མཐོན་པོའི་རྩེར་ཕྱིན་ན་དེས་མཐོང་བའི་སེམས་ཅན་ཐམས་ཅད་ངན་སོང་དུ་མི་སྐྱེ། དེས་ཆུ་ལས་བརྒལ་ན་ཆུ་དེ་ལ་གནས་པའི་སེམས་ཅན་ཐམས་ཅད་དང་། ཆུ་དེ་འཐུང་བ་ཐམས་ཅད་ཀྱང་ངན་སོང་དུ་མི་སྐྱེ། དེའི་གྲིབ་མ་ཕོག་པ་དང་། ལུས་ལ་རེག་པ་དང་། མིག་གིས་མཐོང་བ་རྣམས་ཀྱང་ངན་སོང་དུ་མི་སྐྱེ་བར་གསུངས་ན། དེས་ཆོས་བསྟན་ན་ཕན་ཡོན་ཆེན་པོ་འབྱུང་བ་ལྟ་སྨོས་ཀྱང་ཅི་དགོས། དེས་ན་མདོ་ལས། འཇིག་རྟེན་གྱི་ཁམས་རིན་པོ་ཆེ་སྣ་བདུན་གྱིས་བཀང་ནས་དཀོན་མཆོག་གསུམ་ལ་མཆོད་པ་ཕུལ་བ་བས་ཀྱང་། སངས་རྒྱས་ཀྱི་ཆོས་ཚིག་བཞི་པ་གཅིག་སེམས་ཅན་ལ་བསྟན་པ་བསོད་ནམས་ཆེ་བ་སོགས་ཆོས་བཤད་པའི་ཕན་ཡོན་རྣམས་ཀྱང་དྲན་པར་བྱས་ནས། འདི་ལྟ་བུའི་ཆོས་ཟབ་མོ་སེམས་ཅན་ལ་སྟོན་པ་ལ་བརྩོན་པ་མི་ལྷོད་པར་བྱའོ། ། དོན་ཞགས་ཆོ་ག་ཞིབ་མོ་སོགས། ། དྲི་མེད་གསུང་རབ་ཆུ་གཏེར་ལས། ། བསྙེན་ཐབས་ནོར་བུའི་ཕྲེང་བླངས་པས། ། དོན་གཉིས་དཔལ་གྱིས་འབྱོར་གྱུར་ཅིག། ཅེས་པ་འདི་ནི་རང་གཞན་ལ་ཕན་པའི་ཆེད་དུ་བྱ་བྲལ་བ་སངས་རྒྱས་ཕུན་ཚོགས་ཀྱིས་ཨེ་ཝཾ་ཆོས་ལྡན་དུ་བྲིས་པའོ། ། འདིའི་གཟུངས་སྔགས་དང་ལུང་འདྲེན་རིགས་ད་ལྟ་བཀའ་འགྱུར་རྒྱུད་འབུམ་ན་བཞུགས་པ་དང་ཅུང་ཟད་མི་མཐུན་ཙམ་སྣང་ནའང་། འདི་ཉིད་ཀྱི་སྟེང་ནས་དེང་སང་བར་བསྙེན་པ་མཛད་པའི་ཕྱག་གཞེས་བར་མ་ཆད་པར་བྱུང་བས་ན། སྒོ་མཐའ་ཡས་པའི་གཟུངས་ལ་དཔེ་དག་པ་དང་བསྟུན་པའི་ཞུ་དག་ཅུང་ཟད་ལས། གཞན་རང་གཞུང་སོར་བཞག་ཏུ་བྲིས་པ་དགེ། ། ། མངྒ་ལཾ། །